वाळपयः दोन दिसं आदीं पिसुर्लें उद्देगीक वसणुकेंतले अंबे मॅटालीक कंपनीच्या प्रदुशणा वयल्यान भौशीक सुनावणे वेळार तणाव निर्माण जाल्लो. ह्या प्रकल्पाच्या विस्ताराक खंयचेच स्थितींत परवानगी दिवची न्हय, अशी नेटाची मागणी थळाव्या लोकांनी केल्ली. आतां पिसुर्ले पंचायतीचे कुशीक आशिल्ले होंडा पंचायतींत हे संबंदांतली एक म्हत्वाची ग्रामसभा बिरेस्तारा 8 डिसेंबराक सकाळीं 10. 30 वरांचेर आयोजीत केल्या. हे ग्रामसभेक लोक व्हड संख्येन हाजीर रावपाची शक्यताय आसा. हाका लागून ह्या प्रकल्पा आड ह्या वेळार आनीक नेटान विरोध जावपाची शक्यताय आसा.
 17 वर्सां आदीं पिसुर्ले उद्देगीक वसणुकेंत अंबे मॅटालीक स्पाँज प्लांट उबारिल्लो. सुरवाते सावनूच हो प्लांट प्रदुशणाक लागून वादाच्या भोवऱ्यांत सांपडिल्लो. ह्या प्रकल्पाक लागून शेती बागायती, लोकवस्ती, न्हंयो हांचेर प्रदुशण जाता हे खातीर थळावे लोक खर नाराजी उक्तायताले. मात राजकी बळाचो वापर करून हे कंपनीचें वेवस्थापन लोकांचो विरोध चिड्डून उडोवपाचो यत्न करतालें.
 आतां ह्या प्रकल्पाचो विस्तार करतले. ते खातीर गोंय प्रदुशण नियंत्रण मंडळा कडेन पर्यावरण ना हरकत दाखलो मागला. ताका लागून दोन दिसां आदीं पिसुर्लें पंचायत सभाघरांत भौशीक सुनावणी घेतिल्ली. हे सुनावणेंत हाजीर आशिल्ल्या लोकांनी ह्या प्रकल्पाक 100 टक्के विरोध केल्लो. ह्या वेळार खूब जाणांनी हे संबंदांत वेगवेगऴे मुद्दे मांडिल्ले आनी ह्या प्रकल्पाक खंयचेच स्थितींत परवानगी दिवची न्हय, अशी नेटाची मागणी केल्ली. ह्या प्रकल्पाच्या संभावीत विस्ताराक लागून ह्या वाठारांत परतून एकदां ह्या प्रकल्पा आड आंदोलन पेटपाची शक्यताय निर्माण जाल्या. हो प्रकल्प जरी पिसुर्लें उद्देगीक वसणुकेंत आसलो तरी लेगीत ह्या प्रकल्पाचे वायट परिणाम होंडा पंचायत वाठारांतल्या भुंयपाल, होंडा, सालेली, ह्या वाठारांत जातात. ताका लागून पंचायतीच्या फुडाकारान खाशेले ग्रामसभेचें आयोजन केलां, अशी म्हायती मेळ्ळ्या.
 हो प्रकल्प खूब प्रमाणांत प्रदुशण करता. ताका लागून गंभीर समस्या निर्माण जाल्यात. ह्या प्रकल्पाच्या विस्ताराक सरकारान परवानगी दिली जाल्यार ताचे आनीक वायट परिणाम ह्या वाठारांतल्या लोकांचेर जातले. हेच खातीर खाशेली ग्रामसभा आपयल्या. तातूंत लोकांचीं मतां समजून घेवपाचो यत्न करतले. हे संबंदांतलो अहवाल सरकाराक सादर करतले, अशें सरपंच शिवदास माडकार हांणी सांगलें.
 खिणाखिणाक ताज्यो घडणुको आनी तुमचे कडेन संबंदीत दरेक खबर मेळयात एका क्लिकाचेर! फेसबूक, ट्विटराचेर आमकां फॉलो करात आनी व्हाट्सएप सबस्क्रायब करपाक विसरूं नाकात. 